Kåre Mølbak
Kåre Mølbak er en dansk læge og forsker. Han blev cand.med. i 1985 og har siden 2017 været faglig direktør på Statens Serum Institut (SSI).
Kåre Mølbak blev uddannet læge i 1985 og er siden blevet en af landets mest ansete eksperter i epidemier og infektionssygdomme, med en omfattende produktion af videnskabelige artikler bag sig.
Efter sin basale kliniske træning i infektionssygdomme udførte Kåre Mølbak forskning i regi af Statens Serum Institut og på Bandim Health Project i vestafrikanske Guinea-Bissau; et land som hans doktorafhandling fra 2000 også tager afsæt i. Han har desuden forsket i Liberia, Vietnam, Indien og Ghana.
Kåre Mølbak har siden 1996 været ansat på Statens Serum Institut og blev i 2017 professor ved Det Sundhedsfaglige Fakultet, Institut for Veterinær- og Husdyrvidenskab, på Københavns Universitet. Samme år blev han faglig direktør på SSI med ansvar for infektionsberedskabet, som forsker i en række af de mest smitsomme infektioner mv., overvåger sygdomme og står for rådgivning og formidling.
Han blev bredt kendt i forbindelse med COVID-19-pandemien, hvor han har udtalt sig om videnskabelige resultater og strategier på regeringens pressemøder og i interview. Han har også tidligere udtalt sig på vegne af Statens Serum Institut, eksempelvis i forbindelse med udbrud af smitsom leverbetændelse i Danmark i 2013, ebola i 2015 og zikavirus 2015-2017.
Kåre Mølbaks forskningsinteresser spænder vidt inden for infektionsepidemiologi og folkesundhed, og han har fået publiceret over 300 forskningsartikler i internationale, peer-reviewed tidsskrifter. I marts 2020 blev han udvalgt som en af syv eksperter, der skal skal rådgive EU's medlemslande om COVID-19.